CELEX: 32020D1007(01)
Language: ro
Date: 2020-09-02 00:00:00
Title: Decizia Autorității pentru partidele politice europene și fundațiile politice europene din 2 septembrie 2020 de a nu înregistra „European Alliance for Freedom and Democracy ASBL” (asociația fără scop lucrativ „Alianța europeană pentru libertate și democrație”) (Numai textul în limba engleză este autentic) 2020/C 331/05

7.10.2020   
               
               
                  RO
               
               
                  Jurnalul Oficial al Uniunii Europene
               
               
                  C 331/7
               
            
         Decizia Autorității pentru partidele politice europene și fundațiile politice europene
         din 2 septembrie 2020
         de a nu înregistra „European Alliance for Freedom and Democracy ASBL” (asociația fără scop lucrativ „Alianța europeană pentru libertate și democrație”)
         (Numai textul în limba engleză este autentic)
         (2020/C 331/05)
         AUTORITATEA PENTRU PARTIDELE POLITICE EUROPENE ȘI FUNDAȚIILE POLITICE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 9,
         având în vedere documentele prezentate de asociația fără scop lucrativ „Alianța europeană pentru libertate și democrație”,
         Întrucât:
         
                     (1)
                  
                  
                     Autoritatea pentru partidele politice europene și fundațiile politice europene („Autoritatea”) a primit din partea „Alianței europene pentru libertate și democrație” (AELD) mai multe documente prin care se solicita înregistrarea acestei asociații fără scop lucrativ ca partid politic european, la 27, 28 și 29 iulie 2020 (2).
                  
               
                     (2)
                  
                  
                     Pe 1, 5 și 13 august 2020, Autoritatea a primit și alte documente din partea AELD (pe lângă cele primite anterior, prescurtate în continuare sub denumirea de „cerere”).
                  
               
                     (3)
                  
                  
                     Pe 14 august 2020, Autoritatea a adoptat o evaluare preliminară adresată AELD, în care își exprima opinia preliminară că cererea nu îndeplinește cel puțin una dintre condițiile stabilite la articolul 3 alineatul (1) din Regulamentul (UE, Euratom) nr. 1141/2014.
                  
               
                     (4)
                  
                  
                     Mai exact, AELD nu a dovedit că îndeplinește condiția stabilită la articolul 3 alineatul (1) litera (b) din Regulamentul (UE, Euratom) nr. 1141/2014 („cerințele minime de reprezentare”).
                  
               
                     (5)
                  
                  
                     Conform acestei dispoziții, pentru a fi înregistrată ca partid politic european, entitatea solicitantă trebuie să dovedească că partidele sale membre sunt reprezentate, în cel puțin un sfert din statele membre, de deputați în Parlamentul European, de membri ai parlamentelor naționale sau regionale ori de membri ai adunărilor regionale, sau că entitatea solicitantă ori partidele sale membre au întrunit, în cel puțin un sfert din statele membre, cel puțin 3 % dintre voturile exprimate în fiecare dintre statele respective la ultimele alegeri pentru Parlamentul European.
                  
               
                     (6)
                  
                  
                     În urma evaluării preliminare, Autoritatea a invitat AELD să prezinte, până la 31 august 2020, orice observații dorește și a informat asociația că cererea era oricum incompletă.
                  
               
                     (7)
                  
                  
                     La 20 august 2020, AELD a răspuns la evaluarea preliminară și a transmis și alte documente pe 24, 26 și 27 august 2020.
                  
               
                     (8)
                  
                  
                     După ce a examinat răspunsul AELD la evaluarea preliminară și documentele suplimentare transmise, Autoritatea și-a menținut opinia că cererea trebuie respinsă, pentru că AELD nu a demonstrat că îndeplinește criteriile minime de reprezentare.
                  
               
                     (9)
                  
                  
                     Înaintea evaluării preliminare, AELD a prezentat formulare de apartenență din următoarele țări: (i) Austria, (ii) Croația, (iii) Cipru, (iv) Italia, (v) Țările de Jos, (vi) Portugalia și (vii) Suedia.
                  
               
                     (10)
                  
                  
                     În ceea ce privește Croația și Țările de Jos, AELD nu a prezentat documente cu privire la reprezentarea partidelor membre în Parlamentul European ori în parlamentele sau adunările naționale sau regionale din aceste două țări. Aceasta pentru că formularele de adeziune nu provin de la un partid politic național sau regional din Croația și, respectiv, Țările de Jos.
                  
               
                     (11)
                  
                  
                     În privința Italiei, conform verificărilor efectuate de Autoritate și avizului Punctului național italian de contact în temeiul Regulamentului (UE, Euratom) nr. 1141/2014, și anume „Commissione di Garanzia degli Statuti e per la Trasparenza e il Controllo dei Rendiconti dei Partiti Politici”, partidul politic menționat de AELD în această țară, „10 Volte Meglio”, nu este reprezentat în Parlamentul italian, cum se declară în formularul de adeziune respectiv.
                  
               
                     (12)
                  
                  
                     Formularul de adeziune prezentat de AELD prezintă, de asemenea, o serie de deficiențe (versiuni multiple, referințe greșite, incoerențe).
                  
               
                     (13)
                  
                  
                     Ca răspuns la evaluarea preliminară, AELD a declarat că „actualmente, AELD are membri (partide și persoane fizice, membri ai Parlamentului European) din: (i) Austria; (ii) Cipru; (iii) Italia; (iv) Portugalia; (v) Suedia; (vi) Țările de Jos și (vii) Croația”.
                  
               
                     (14)
                  
                  
                     AELD și-a declarat intenția de a prezenta documente care dovedesc că parlamentarii care au semnat formularul de adeziune pentru Croația și Țările de Jos au fost aleși deputați în Parlamentul European (3).
                  
               
                     (15)
                  
                  
                     AELD a clarificat, de asemenea, faptul că formularele de adeziune pentru Italia sunt incorecte pentru că informațiile care i-au fost furnizate erau incorecte și că va mai transmite documente cu privire la încă un membru.
                  
               
                     (16)
                  
                  
                     Autoritatea consideră că răspunsul AELD nu conține elemente care să-i poată schimba opinia preliminară.
                  
               
                     (17)
                  
                  
                     În ceea ce privește reprezentarea prin parlamentari individuali, articolul 3 alineatul (1) litera (b) din Regulamentul (UE, Euratom) nr. 1141/2014 prevede, în prima parte, că „[…] partidele sale membre trebuie să fie reprezentate, în cel puțin un sfert din statele membre, de deputați în Parlamentul European sau de membri ai parlamentelor naționale, ai parlamentelor regionale ori ai adunărilor regionale” (sublinierea noastră).
                  
               
                     (18)
                  
                  
                     În această privință, în considerentul 4 din Regulamentul (UE, Euratom) 2018/673 al Parlamentului European și al Consiliului din 3 mai 2018 de modificare a Regulamentului (UE, Euratom) nr. 1141/2014 se prevede explicit că „numai partidele politice, și nu persoanele fizice, ar trebui să fie luate în considerare în scopul îndeplinirii cerințelor minime de reprezentare menționate” (4).
                  
               
                     (19)
                  
                  
                     AELD nu a prezentat niciun partid politic din Croația și din Țările de Jos și nu poate desemna partidul politic din Italia, așa cum se prevede în considerentul 11.
                  
               
                     (20)
                  
                  
                     De asemenea, articolul 3 alineatul (1) litera (b) din Regulamentul (UE, Euratom) nr. 1141/2014 prevede, în a doua parte, că entitatea solicitantă „trebuie să fi obținut, ea însăși sau partidele sale membre, în cel puțin o pătrime din statele membre, minim trei la sută din voturile exprimate în fiecare din statele membre respective la cele mai recente alegeri pentru Parlamentul European” (sublinierea noastră).
                  
               
                     (21)
                  
                  
                     AELD nu a prezentat documente care să dovedească că asociația sau partidele membre îndeplinesc această cerință și, în orice caz, aceleași elemente stabilite în considerentul 19 s-ar aplica mutatis mutandis.
                  
               
                     (22)
                  
                  
                     Având în vedere cele de mai sus, documentația care ar putea fi reținută ca demonstrând reprezentarea se referă la doar patru state membre: (i) Austria, (ii) Cipru, (iii) Portugalia și (iv) Suedia. Acest nivel de reprezentare nu este suficient pentru a îndeplini cerințele minime de reprezentare, care impun reprezentarea în cel puțin șapte state membre.
                  
               
                     (23)
                  
                  
                     Această concluzie nu va fi schimbată nici dacă AELD va prezenta documente pentru încă un membru, probabil din alt stat membru, după cum declarase asociația în răspunsul său la evaluarea preliminară.
                  
               
                     (24)
                  
                  
                     Prin urmare, nu este necesar ca Autoritatea să evalueze și restul cererii,
                  
               ADOPTĂ PREZENTA DECIZIE:
         
            Articolul 1
            Cererea depusă de asociația fără scop lucrativ „Alianța europeană pentru libertate și democrație” pentru a fi înregistrată ca partid politic european este respinsă.
         
         
            Articolul 2
            Prezenta decizie produce efecte la data notificării acesteia.
         
         
            Articolul 3
            Prezenta decizie se adresează
            
                        European Alliance for Freedom and Democracy ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Adoptată la Bruxelles, la 2 septembrie 2020.
            
               
                  Pentru Autoritatea pentru partidele politice europene și fundațiile politice europene
               
               
                  Directorul
               
               M. ADAM
            
         
         
            (1)  JO L 317, 4.11.2014, p. 1.
         
            (2)  Datorită situației sanitare legate de pandemia de COVID-19 în Europa, Autoritatea a acceptat, în mod excepțional, să examineze aceste documente înainte de a primi originalele semnate.
         
            (3)  Răspunsul la evaluarea preliminară conținea astfel de documente doar pentru Țările de Jos.
         
            (4)  JO L 114 I, 4.5.2018, p. 1.